b'\n_START_ARTICLE_\nAlexandru Nicula\n_START_PARAGRAPH_\nAlexandru Nicula (n. 17 februarie 1913, T\xc3\xa2rli\xc8\x99ua, Bistri\xc8\x9ba-N\xc4\x83s\xc4\x83ud - d. 20 august 2015, Dej) a fost preot greco-catolic, prelat papal, fost protopop unit al Clujului, de\xc8\x9binut politic, unul din liderii rezisten\xc8\x9bei greco-catolice din Rom\xc3\xa2nia.\n_START_SECTION_\nVia\xc8\x9ba\n_START_PARAGRAPH_\n\xc3\x8en anul 1935 a absolvit Academia Teologic\xc4\x83 Unit\xc4\x83 din Cluj, dup\xc4\x83 care a fost trimis de episcopul Iuliu Hossu pentru aprofundarea limbii franceze \xc8\x99i ob\xc8\x9binerea unei licen\xc8\x9be suplimentare \xc3\xaen Fran\xc8\x9ba, la Facultatea de Teologie Catolic\xc4\x83 a Universit\xc4\x83\xc8\x9bii din Strasbourg, mut\xc3\xa2ndu-se \xc3\xaen 1939, din cauza r\xc4\x83zboiului, la Universitatea "Clermont-Ferrand" \xc8\x99i ulterior la Universitatea Catolic\xc4\x83. \xc3\x8en 1947 a devenit protopop unit al Clujului. \xc3\x8en data de 22 iunie 1948 a fost arestat \xc3\xaen urma unui denun\xc8\x9b al unui t\xc3\xa2n\xc4\x83r preot ortodox, pe motiv c\xc4\x83 a predicat \xc3\xaempotriva regimului comunist instaurat \xc3\xaen Rom\xc3\xa2nia._NEWLINE_Dup\xc4\x83 interzicerea Bisericii Rom\xc3\xa2ne Unite cu Roma, pe motiv c\xc4\x83 a refuzat s\xc4\x83 treac\xc4\x83 la Biserica Ortodox\xc4\x83 Rom\xc3\xa2n\xc4\x83, a fost trimis cu domiciliu for\xc8\x9bat la Dej. \xc3\x8en 1951 a fost din nou arestat \xc8\x99i trimis la Canal._NEWLINE_\xc3\x8en 1956, dup\xc4\x83 eliberare, a fost angajat ca muzeograf la Casa Kar\xc3\xa1csonyi din Gherla. \xc3\x8en paralel a dat ore de francez\xc4\x83 \xc8\x99i a oficiat botezuri \xc8\x99i c\xc4\x83s\xc4\x83torii \xc3\xaen clandestinitate. Ulterior a fost angajat ca economist la Dej, unde a continuat pastora\xc8\x9bia clandestin\xc4\x83._NEWLINE_Demersurile sale pentru retrocedarea Bisericii Adormirea Maicii Domnului din Dej s-au concretizat \xc3\xaen dou\xc4\x83 sentin\xc8\x9be de restituire, pronun\xc8\x9bate de Judec\xc4\x83toria Dej \xc8\x99i Tribunalul Cluj \xc3\xaen anii 2002 \xc8\x99i 2003, dup\xc4\x83 peste zece ani de procese. Sentin\xc8\x9bele de restituire au fost schimbate de Curtea de Apel Cluj \xc8\x99i \xc3\x8eCCJ \xc3\xaen recurs, iar vechea cas\xc4\x83 parohial\xc4\x83 greco-catolic\xc4\x83 a fost v\xc3\xa2ndut\xc4\x83 de c\xc4\x83tre Parohia Ortodox\xc4\x83 Dej III \xc3\xaen anul 2000 c\xc4\x83tre omul de afaceri Tiberiu Purdea.'